NARIADENIE KOMISIE (ES) č. 1255/2007
z 25. októbra 2007,
ktorým sa mení a dopĺňa nariadenie (ES) č. 874/2004, ktorým sa stanovujú pravidlá verejnej politiky týkajúce sa implementácie a funkcií domény najvyššej úrovne „.eu“ a zásady, ktorými sa riadi registrácia
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 733/2002 z 22. apríla 2002 o zavedení domény najvyššej úrovne „.eu“ (1), najmä na jeho článok 5 ods. 1,
po porade s registrom v súlade s článkom 5 ods. 1 nariadenia (ES) č. 733/2002,
keďže:
(1)
Nariadením Komisie (ES) č. 874/2004 z 28. apríla 2004 (2) sa implementuje nariadenie (ES) č. 733/2002, ktorým sa stanovujú pravidlá verejnej politiky týkajúce sa implementácie a funkcií domény najvyššej úrovne „.eu“ a zásady, ktorými sa riadi registrácia.
(2)
Článkom 8 nariadenia (ES) č. 874/2004 sa implementujú pravidlá verejnej politiky týkajúce sa geografických pojmov ustanovením postupu, ktorým sa národným vládam členských štátov, kandidátskych štátov a všetkých členov európskeho hospodárskeho priestoru umožní požadovať registráciu alebo vyhradenie svojho názvu. Pri realizácii tohto cieľa a s ohľadom na úplnú záruku geopolitickej a jazykovej rozmanitosti Európskej únie a záujmov členských štátov, ako aj európskych občanov, sa 10. októbra 2005 zmenilo a doplnilo nariadenie (ES) č. 874/2004 nariadením (ES) č. 1654/2005, ktorým sa mení a dopĺňa nariadenie (ES) č. 874/2004 z 28. apríla 2004, ktorým sa stanovujú pravidlá verejnej politiky týkajúce sa implementácie a funkcií domény najvyššej úrovne „.eu“ a zásady, ktorými sa riadi registrácia. Článkom 1 ods. 3 nariadenia (ES) č. 1654/2005 sa doplnila príloha obsahujúca zoznam názvov, ktoré sú vyhradené pre jednotlivé členské štáty na registráciu, a zoznam názvov, ktoré sa môžu vyhradiť pre určité tretie krajiny vrátane kandidátskych krajín na pristúpenie k Európskej únii.
(3)
Bulharsko a Rumunsko pristúpili k Európskej únii 1. januára 2007. Bulharsko a Rumunsko by preto v dôsledku toho mali mať možnosť registrovať názvy domén, ktoré sa pre ne vyhradili v súlade s článkom 8 nariadenia (ES) č. 874/2004. S cieľom zabezpečiť právnu čistotu, pokiaľ ide o uvedenú možnosť pre tieto dva členské štáty, príloha k nariadeniu (ES) č. 874/2004 by sa mala zmeniť a doplniť.
(4)
Opatrenia ustanovené v tomto nariadení sú v súlade so stanoviskom Telekomunikačného výboru ustanoveného článkom 22 ods. 1 smernice Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica) (3),
PRIJALA TOTO NARIADENIE:
Článok 1
Príloha k nariadeniu (ES) č. 874/2004 sa nahrádza prílohou k tomuto nariadeniu.
Článok 2
Toto nariadenie nadobúda účinnosť dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. októbra 2007